Ari Freyr Skúlason hefur spilað sinn síðasta leik fyrir íslenska karlalandsliðið í fótbolta. Hann tilkynnti þetta á Twitter nú rétt fyrir hádegi.
Kynslóðaskiptin í íslenska karlalandsliðinu í fótbolta halda áfram því í morgun tilkynnti Ari Freyr Skúlason að hann sé hættur að spila fyrir liðið.
Ari Freyr lék 83 landsleiki fyrir Ísland og var hluti af hópnum sem komst í fyrsta sinn á EM og HM. Ari lék í stöðu vinstri bakvarðar með liðinu. Hann er á mála hjá Norrköping í Svíþjóð og leikur þar áfram þó hann sé hættur í landsliðinu.
Síðasti landsleikur Ara Freys fékk snubbótan endi. Hann var í byrjunarliði Íslands gegn Rúmeníu síðasta fimmtudag í undankeppni HM, en fór meiddur af velli eftir fimmtán mínútna leik.
Ari Freyr er 34 ára. Hans fyrsti A-landsleikur var vináttuleikur við Íran 2009. Hann fékk svo alvöru tækifæri með landsliðinu um leið og Lars Lagerbäck tók við því 2012. Síðan hefur hann verið fastamaður og er níundi leikjahæsti landsliðsmaður Íslands frá upphafi.
Sá þriðji leikjahæsti, Birkir Már Sævarsson, tilkynnti á sunnudag að hann væri hættur og fyrr í haust höfðu markvörðurinn Hannes Þór Halldórsson og varnarjaxlinn Kári Árnason gert slíkt hið sama.
Íslenska karlalandsliðið verður ekki á HM í Katar á næsta ári en línur skýrast sífellt betur hvað þátttökuþjóðir varðar. Argentína var meðal þeirra þjóða sem tryggðu sig á mótið í gærkvöldi og að öllu óbreyttu mætir Lionel Messi því á sitt fimmta heimsmeistaramót.
Portúgalinn Cristiano Ronaldo sem gjarnan er nefndur í sömu andrá og Messi þegar talað er um bestu fótboltamenn samtímans og jafnvel sögunnar gæti sömuleiðis komist á sitt fimmta heimsmeistaramót. Það er hins vegar ekkert í hendi hjá Ronaldo ennþá eftir að Portúgal mistókst að tryggja sér HM sætið um helgina og þarf að fara í umspil.
Ari Freyr Skúlason hefur leikið sinn síðasta leik með íslenska karlalandsliðinu í fótbolta. Hann tilkynnti þetta á Twitter nú rétt fyrir hádegi. 